Yunivaasite y’e Bugema eraalise yunivaasite ya Makerere Business School okujja n’ekisero kya ggoolo ze bagenda okumira mu nsiike esooka eya kkwota mu Liigi ya yunivaasite eya Pepsi University football League. Omupiira guno gwa kubeera ku kisaawe e Bugema. Bannyinimu tebannakubwamu mupiira gwonna sizoni eno ate tebannateebwamu ggoolo yonna awaka. Wonna wamu mu mipiira esatu gye baakazannya nga bakyazizza bateebeddwamu omugatte gwa ggoolo kkumi n’emu. Baawuttuliddewo yunivaasite y’e Kabale ggoolo mukaaga ku bwereere,” Yunivaasite ya Kisubi baagitimpudde ttaano ku bwereere ne bagwa maliri ne Uganda Martyrs Nkozi abalina ekikopo kya sizoni ewedde. Mu mipiira omukaaga” gye baakazannya sizoni eno mu liigi ya yunivaasite, Bugema erina likodi y’omugatte gwa ggoolo ennyingi kkumi na munaana, baateebwamu ggoolo ssatu ku emu bwe baali bakubwa Nkozi mu nsiike eyaggulawo sizoni. Bwe baatuuse mu mizannyo gya Association of Uganda University Sports egibadde ku Uganda Christian University e Mukono mu Gwekkumineebiri omwaka oguwedde, baavuddeyo nga be basinze okuteeba, omugatte gwa ggoolo ennyingi kkumi na ssatu” mu mipiira musanvu. Baakubye Bishopu Situwati ggoolo ttaano ku bwereere, yunivaasite ya Mbarara eya Ssayansi ne Tekinologiya bagiwuttudde ttaano ku bwereere”, Soroti Yunivaasite baagimezze bbiri ku bwereere, ne bagwa maliri ne Kampala Yunivaasite, Yunivaasite ya Bugema era yawanduddemu abategesi aba Uganda Christian Universty ku luzannya olwa “kkwota” bwe yagikubye ggoolo emu ku bwereere. Yaggyeemu Yunivaasite ya Nkumba ku ppenati bwe yagikubye ggoolo ttaano ku nnya ku luzannya oluddirira olw’amalirizo, oluvannyuma lw’okugwa amaliri nga tewali alabye katimba ka munne. N’ekubwa Uganda Martyrs University ku kamalirizo penati munaana ku musanvu, oluvannyuma lwa ttiimu zombi obutalengera katimba ka ginnaayo.